Fundaşul danez Simon Kjaer a anunţat marţi că se va despărţi de AC Milan la finalul acestui sezon, când îi expiră contractul cu echipa din Serie A, informează presa internaţională.
Simon Kjaer, în vârstă de 35 de ani, juca de patru ani la AC Milan, cu care a fost campion al Italiei în 2022. Fundaşul, care a mai evoluat, printre alte echipe, la Sevilla FC, Lille şi Fenerbahce Istanbul, şi-a luat rămas bun de la clubul lombard într-un videoclip postat de rossoneri.
În total, Simon Kjaer a disputat 120 de meciuri pentru AC Milan, dintre care 19 în actuala stagiune. Milan va încheia campionatul pe poziţia a doua.